Komission asetus (EY) N:o 359/2004,

annettu 27 päivänä helmikuuta 2004,

asetusta (EY) N:o 2125/95 koskevista siirtymätoimenpiteistä Tsekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian unioniin liittymisen vuoksi

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon Tsekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymissopimuksen ja erityisesti sen 2 artiklan 3 kohdan,

ottaa huomioon Tsekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymisasiakirjan ja erityisesti sen 41 artiklan ensimmäisen alakohdan,

sekä katsoo seuraavaa:

(1) Olisi säädettävä siirtymäkauden toimenpiteistä, jotta Tsekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian (jäljempänä "uudet jäsenvaltiot") tuojiin voitaisiin soveltaa säilöttyjä Agaricus-suvun lajien sieniä koskevien tariffikiintiöiden avaamisesta ja hallinnoinnista 6 päivänä syyskuuta 1995 annetun komission asetuksen (EY) N:o 2125/95(1) säännöksiä.

(2) Olisi säädettävä vuonna 2004 sovellettavista järjestelyistä, joilla varmistetaan, että liittymispäivästä alkaen voidaan tehdä ero asetuksen (EY) N:o 2125/95 4 artiklan 1 kohdassa tarkoitettujen perinteisten ja uusien tuojien sekä uusien jäsenvaltioiden perinteisten ja uusien tuojien välillä.

(3) Sen varmistamiseksi, että kiintiöitä käytetään moitteettomasti ja että uusien jäsenvaltioiden perinteisillä tuojilla on mahdollisuus hakea todistuksia riittävälle määrälle vuonna 2004, olisi säädettävä vuoden 2004 osalta niiden määrien mukauttamisesta, joita uusien jäsenvaltioiden perinteisten tuojien tekemät todistushakemukset voivat koskea.

(4) Tässä asetuksessa säädetyt toimenpiteet ovat hedelmä- ja vihannesjalosteiden hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Tässä asetuksessa tarkoitetaan:

1) "nykyisillä jäsenvaltioilla" yhteisön jäsenvaltioita 30 päivänä huhtikuuta 2004,

2) "uusilla jäsenvaltioilla" Tsekkiä, Viroa, Kyprosta, Latviaa, Liettuaa, Unkaria, Maltaa, Puolaa, Sloveniaa ja Slovakiaa.

2 artikla

Poiketen siitä, mitä asetuksen (EY) N:o 2125/95 4 artiklan 1 kohdan a alakohdassa säädetään, vuonna 2004 ja ainoastaan uusissa jäsenvaltioissa "perinteisinä tuojina" pidetään tuojia, jotka pystyvät osoittamaan, että:

a) he/ne ovat tuoneet muualta kuin uusista tai nykyisistä jäsenvaltioista asetuksen (EY) N:o 2125/95 1 artiklan 1 kohdassa tarkoitettuja tuotteita vähintään kahden kalenterivuoden ajan vuotta 2004 edeltävien kolmen kalenterivuoden jaksolla;

b) he/ne ovat myös tuoneet ja/tai vieneet vuoden 2003 aikana vähintään 100 tonnia neuvoston asetuksen (EY) N:o 2201/96(2) 1 artiklan 2 kohdassa tarkoitettuja hedelmä- ja vihannesjalosteita.

Tuonnin on pitänyt tapahtua siihen uuteen jäsenvaltioon, johon asianomainen tuoja on sijoittautunut tai jossa tuojan päätoimipaikka sijaitsee, ja viennin on pitänyt suuntautua muuhun määräpaikkaan kuin uusiin tai nykyisiin jäsenvaltioihin.

3 artikla

Poiketen siitä, mitä asetuksen (EY) N:o 2125/95 4 artiklan 1 kohdan b alakohdassa säädetään, vuonna 2004 ja ainoastaan uusissa jäsenvaltioissa "uusina tuojina" pidetään muita kuin tämän asetuksen 2 artiklassa tarkoitettuja perinteisiä tuojia, jotka ovat kaupan alan toimijoita, luonnollisia henkilöitä tai oikeushenkilöitä, yksittäisiä toimijoita tai näiden ryhmittymiä ja jotka pystyvät osoittamaan tuoneensa muualta kuin uusista tai nykyisistä jäsenvaltioista ja/tai vieneensä vähintään 50 tonnia asetuksen (EY) N:o 2201/96 1 artiklan 2 kohdassa tarkoitettuja hedelmä- ja vihannesjalosteita kunkin vuotta 2004 edeltävän kahden kalenterivuoden aikana.

Tuonnin on pitänyt tapahtua siihen uuteen jäsenvaltioon, johon asianomainen tuoja on sijoittautunut tai jossa tuojan päätoimipaikka sijaitsee, ja viennin on pitänyt suuntautua muuhun määräpaikkaan kuin uusiin tai nykyisiin jäsenvaltioihin.

4 artikla

1. Poiketen siitä, mitä asetuksen (EY) N:o 2125/95 5 artiklan 1 kohdassa säädetään, uusien jäsenvaltioiden perinteisten tuojien toukokuussa 2004 tekemissä todistushakemuksissa esitetyt määrät saavat olla enintään 65 prosenttia asianomaisiin jäsenvaltioihin muualta kuin nykyisistä jäsenvaltioista, Puolasta, Bulgariasta ja Romaniasta tulevasta keskimääräisestä vuosituonnista kolmen edellisen kalenterivuoden aikana.

2. Poiketen siitä, mitä asetuksen (EY) N:o 2125/95 5 artiklan 2 kohdassa säädetään, uusien jäsenvaltioiden uusien tuojien toukokuussa 2004 tekemissä todistushakemuksissa esitetyt määrät saavat olla enintään kahdeksan prosenttia tämän asetuksen 3 artiklan mukaisesti myönnetystä määrästä.

5 artikla

Tämä asetus tulee voimaan 1 päivänä toukokuuta 2004 edellyttäen, että Tsekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymissopimus tulee voimaan.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 27 päivänä helmikuuta 2004.

Komission puolesta

Franz Fischler

Komission jäsen

(1) EYVL L 212, 7.9.1995, s. 16, asetus sellaisena kuin se on viimeksi muutettuna asetuksella (EY) N:o 1142/2003 (EUVL L 160, 28.6.2003, s. 39).

(2) EYVL L 297, 21.11.1996, s. 29, asetus sellaisena kuin se on viimeksi muutettuna asetuksella (EY) N:o 1239/2001 (EYVL L 171, 26.6.2001, s. 1).